stanford-oval/wikipedia huggingface dataset:
Kajaani (yritys)
Historia

Yhtiön perustava kokous pidettiin 9. maaliskuuta 1907 Riihimäellä. Yhtiön nimi oli aluksi Kajaanin Puutavara Osakeyhtiö. Yhtiön pääosakkaita olivat Kalle Välimaa sekä Paloheimo-veljekset Hjalmar Gabriel Paloheimo, Karl Alfred Paloheimo ja Paavo Paloheimo. Muut osakkaat olivat ähtäriläinen August Annila ja kajaanilainen kauppias Ivan Sergejeff. Yrityksen alkuperäinen nimi vaihtui Kajaani Oy:ksi vuonna 1945.
Perusteina puunjalostusteollisuuden perustamiselle Kajaaniin olivat havupuumetsät, koskivoima ja rautatie. Ensimmäisenä tuotantolaitoksena aloitti vuonna 1907 saha. Ensimmäinen paperikone PK1 käynnistyi vuonna 1919 ja puutyötehdas vuonna 1924. Lisäksi Kajaani Oy valmisti tiiliä, puusepäntuotteita, spriitä ja klooria, myllytuotteita ja sillä oli myös oma maatila. Se harjoitti lisäksi malminetsintää.
Kajaani Oy ja sen seuraajat olivat lähes koko toimintansa ajan Kajaanin ja Kainuun suurin yksityinen työnantaja, ja yhtiöstä käytettiin nimitystä ”Kainuun leivän isä”. Parhaimmillaan 1950-luvun alkupuolella yhtiö työllisti lähes 7 000 työntekijää, joista lähes 5 000 oli metsätöissä. Välittömän taloudellisen vaikutuksensa lisäksi yhtiö nosti Kajaanin 1920-luvun alussa huomattavaksi valtakunnalliseksi teollisuuskeskukseksi. Presidentti Urho Kekkosen isä Juho Kekkonen työskenteli myös yhtiön palveluksessa.
Kajaani Oy:n pääomistajat Kansallis-Osake-Pankki ja vakuutusyhtiö Pohjola päättivät sulauttaa Kajaani Oy:n Yhtyneisiin Paperitehtaisiin vuoden 1989 aikana, jolloin Yhtyneistä tuli Suomen kolmanneksi suurin metsäyhtiö Kymmenen ja Enso-Gutzeitin jälkeen. Siitä tuli edelleen osa UPM-Kymmene-konsernia vuonna 1996.
Kajaani Oy -konsernin viimeisen toimintavuoden eli vuoden 1988 liikevaihto oli noin 1,5 miljardia markkaa eli noin 250 miljoonaa euroa.
Historia > Aikajana

1907 Kajaanin Puutavara Osakeyhtiö aloitti toimintansa, sahan tuotanto  alkoi
1910 Kajaanin sellutehdas käynnistyi
1917 Ämmäkosken voimalaitos valmistui (voimalaitosta laajennettu 1940-luvulla)
1918 Yhtiön osakkeiden noteeraus Helsingin Pörssissä alkoi
1919 Paperikone 1 (Karlstads Mekaniska Verkstad) käynnistyi
1943 Koivukosken voimalaitos valmistui
1945 Yhtiön nimi muuttui Kajaani Oy:ksi
1957 Jätelipeän polttokattila (kattila 4) valmistui
1957 Yhtiön 50-vuotisjuhlat. Esiintymässä muun muassa Kipparikvartetti
1963 Paperikone 2 (Valmet) ja höyrykattila 5 käynnistyivät
1970 Yhtiö aloitti elektroniikkatuotannon (Kajaani Oy elektroniikka, myöh Kajaani elektroniikka Oy, nyk Metso Automation Oy Kajaani)
1971 Paperikone 3 (Valmet) käynnistyi
1973–1985 Toppilan sellutehdas Oulussa oli osa Kajaani Oy:tä
1982 Paperikone 4 (Valmet) käynnistyi, sulfiittisellutehdas lakkautettiin, elektroniikkateollisuus myytiin
1983 Paperikone 1 pysäytettiin ja myytiin vuonna 1988 Kiinaan Qingdao Bei-Fa-yhtiölle
1989 Kajaani Oy yhdistyi osaksi Yhtyneitä Paperitehtaita
1996 Repola Oy ja Kymmene Oy yhdistyivät; Kajaanin tehdas tuli osaksi UPM-konsernia
Johtajat

Kajaani Oy:n toimitusjohtajat:
Paavo Werner Paloheimo (1868–1921), johtajana 1907–1921
Väinö Kotilainen, johtajana 1921–1924, vuorineuvos
Assar Wichmann, johtajana 1924–1934
Niilo Kanto (1897–1956), johtajana 1934–1956, diplomi-insinööri, vuorineuvos
Paavo Kivi, johtajana 1956–1962
Olli Paloheimo (1894–1974), johtajana 1956–1962, vuorineuvos
Mikko Tähtinen (1914–2003), johtajana 1962–1978, diplomi-insinööri, vuorineuvos
Juhani Ahava, johtajana 1978–1989, vuorineuvos (Kajaani Oy:n viimeinen toimitusjohtaja)
Toimitusjohtajat asuivat 1941–1989 Koskikarassa, joka oli yhtiön edustusasunto Kajaaninjoen rannalla.
Tuotantolaitokset > Kajaanin paperitehdas

Kajaani Oy:n suurin tuotantolaitos oli Kajaanin paperitehdas.
Tuotantolaitokset > Kajaanin sellutehdas

Vuodesta 1910 vuoteen 1982 saakka Kajaanissa toimi myös Kajaanin sellutehdas.
Tuotantolaitokset > Toppilan sellutehdas

Yhtiöllä oli myös vuodesta 1973 vuoteen 1985 sulfiittiselluloosatehdas Oulun Toppilassa (Kajaani Oy:n Toppilan sellutehdas).  Sulfiittiselluloosamarkkinoiden romahtamisen vuoksi Toppilan tehtaan kaikki 320 työntekijää irtisanottiin ja tehdas lakkautettiin.
Tuotantolaitokset > Sahat

Kajaani Oy:llä oli kolme sahaa: Kajaanin saha, Suomussalmen saha ja myöhemmin myös Sotkamo Oy:ltä ostettu Sotkamon saha.
Tuotantolaitokset > Kajaani Oy Elektroniikka / Kajaani Elektroniikka Oy

Kajaani Oy:n elektroniikkatuotanto käynnistyi vuonna 1970 silloisen toimitusjohtaja Mikko Tähtisen ja Oulun yliopistossa toimineen professori Matti Otalan vaikutuksesta. Toiminnan oli suunniteltu keskittyvän pääasiassa sellu- ja paperiteollisuuden mittalaitteisiin. Projekti tunnettiin alkuvaiheessa nimellä Oy Jänkä Elektronics Ab.
Tärkeimmät tuotelinjat elektroniikkatuotannossa olivat taksien taksamittarit (myöhemmin Semel Oy), paperiteollisuuden anturi- ja automaatioteknologia (sakeus-, retentio- ja kuidunpituusmittarit) sekä yleisradioyhtiöiden käyttämät äänipöydät, joiden tuotanto 80-luvun puolivälissä myytiin oululaiselle Jutel Oy:lle. Kajaani Oy:n PK4-paperikonekaupan yhteydessä vuonna 1982 elektroniikkateollisuus myytiin paperikoneen toimittaneelle Valmetille. Yrityksessä työskenteli 1980-luvun lopulla noin 300 henkilöä. Kajaani Elektroniikka jatkoi toimintaansa vuoteen 1993 saakka, jolloin se liittyi osaksi Valmetin Prosessimittaukset-liiketoimintayksikköä. Kajaanin elektroniikkayksikkö oli tämän jälkeen yrityskauppojen myötä osa Metso-konsernia (Metso Automation) vuoteen 2015 asti ja nykyään se on jälleen osa uudelleensyntyneen Valmet Oy:n Valmet Automaatio liiketoimintalinjaa.
Tuotantolaitokset > Puusepänteollisuus

Kajaani Oy:llä oli muun muassa ikkunoita ja ovia valmistavaa puusepänteollisuutta. Tuotantolaitokset toimivat aluksi Tihisenniemellä ja sittemmin Kajaanin Petäisenniskassa ja Oulussa (Oulux Oy). Puusepänteollisuus on toiminut myöhemmin nimillä Porin Puuosa Oy ja Kaukas Timber Components Oy.
Tuotantolaitokset > Voimalaitokset

Kajaani Oy:llä oli höyryvoimalaitos Tihisenniemellä Kajaanissa sekä Toppilassa Oulussa. Lisäksi yhtiön omistukseen kuuluivat seuraavat vesivoimalaitokset:
Ämmäkosken voimalaitos
Koivukosken voimalaitos
Kallioisen voimalaitos
Katerman voimalaitos
Emäjokeen rakentamansa Leppikosken voimalaitoksen yhtiö myi sen valmistuttua vuonna 1962 Oulujoki Oy:lle.
Tuotantolaitokset > Spriitehdas

Kajaanin sellutehtaan yhteydessä toimi sulfiittispriitehdas, joka valmisti sellutehtaan sivutuotteena spriitä polttoaineeksi. Spriitehdas oli toiminnassa vuosina 1941–1958. Spriitehtaan rakennukset purettiin 2000-luvun alussa sellutehtaan purkamisen yhteydessä.
Tuotantolaitokset > Ensilän mylly

Yhtiön omistama Ensilän mylly Kajaanissa tuotti viljatuotteita yhtiön käyttöön sekä myytäväksi. Tiilinen myllyrakennus on pystyssä koneineen Kajaaninjoen vastapuolella tehdasalueen kohdalla.
Tuotantolaitokset > Tiilitehdas

Kajaanin tehdasalueen välittömässä läheisyydessä Peuraniemessä toimi Jokapaikan tiilitehdas vuoteen 1946 saakka. Tiilitehtaassa valmistettiin valtaosa Kajaanin tehdasrakennusten rakentamiseen käytetyistä tiilistä.
Tuotantolaitokset > Omistus Oulu Oy:stä

Kajaani Oy omisti myös osan Oulu Oy:stä vuodesta 1936 vuoteen 1986 saakka, jolloin se myi osuutensa siitä toiselle omistajalle, Veitsiluoto Oy:lle.
Poro liikemerkkinä

Kajaani Oy:n liikemerkkinä eli logona oli aiemmin poron pää ja sittemmin kokonainen poron ääriviivat käsittävä hahmo. Yritystunnus kuvaa Kajaanin tehtaan sijaintia Tihisenniemellä, Peuranpäänlahden rannalla. Peuranpäänlahti oli Kajaaninjoessa, Tihisenniemen vieressä nykyisen paperitehtaan lähistöllä sijainnut lahti, joka oli poron (peuran) pään muotoinen. Lahti on nyttemmin täytetty osaksi tehdasaluetta. Kajaani Oy:n porotunnusta on muutettu kolmesti. Viimeisimmän version porosta on suunnitellut Kalervo Kallio Kajaani Oy:n 50-vuotisjuhlien yhteydessä vuonna 1957. Poro-liikemerkki oli käytössä Kajaanin paperitehtaalla vielä Yhtyneet Paperitehtaat Oy:n aikana vuosina 1989–1995. Vuonna 1996 poro vaihtui UPM:n aarnikotkaan.
Rakennukset ja arkkitehtuuri

Yhtiön pääkonttori sijaitsi Kajaanin Tihisenniemellä. Nykyään tilat ovat pääosin tyhjillään.
1930–1950 luvuilla Kajaani Oy:n arkkitehtina toimi Eino Pitkänen. Tuolta ajalta peräisin olevat rakennukset ovat pääosin hänen käsialaa. Vuosina 1962–1990 Kajaani Oy osti kaikki arkkitehtisuunnittelupalvelut arkkitehtitoimisto Osmo Sillman & Kumpp. Oy:ltä. Sillmannin suunnittelemia rakennuksia ovat muun muassa Paperikone 3 (1971) ja Paperikone 4 (1982) ja Keskusruokala (1970-luku). Sillmannin toimisto on suunnitellut myös suurimman osan uudemmista rakennuksista tehdasalueella. Sisustusarkkitehti Birger Hahl laati yhtiön toimistotiloihin sisustussuunnitelmia 1950-luvulla.
Tärkeitä Kajaani-yhtiölle kuuluneita rakennuksia Kajaanissa ovat muun muassa
Pääkonttori (nyk. Keskuskonttori) Tihisenniemellä (arkkitehti Eino Pitkänen)
Koivukosken ja Ämmäkosken voimalaitokset Kajaaninjoessa (arkkitehdit Onni Tarjanne ja Eino Pitkänen)
Kajaani Oy:n puutarha nykyisen normaalikoulun vieressä (”Runtinpuoti”)
Kajaani Oy:n sininen talo (purettu, sijaitsi Citymarketin vieressä)
Sissikadun kerho (edustustila, nyk. ravintola Wanha Kerho)
Makkolan ja Ensilän asuinalueet (suunnittelija muun muassa arkkitehti Heikki Tiitola)
Lampitorni, joka on ensimmäinen yhtiön rakentama kerrostalo Makkolassa
Paavolan lastentarha (nyk. Kennelpiirin toimitila)
Ensilän maatila ja mylly
Karolineburgin kartano
Yhtiön johtajan asunto Koskikara Kajaaninjoen rannalla (Arkkitehti Eino Pitkänen)
Vanha pääporttirakennus ja tehtaan paloasema (Arkkitehti Eino Pitkänen)
Tuotantolaitokset Tihisenniemellä  (suunnittelija muun muassa arkkitehdit Aarno Raveala ja Osmo Sillman)
Vedenottamo
Terveysasema
Kajaanin saha
Mittausasema (Osmo Sillmann), 1990
Keskusruokala - Henkilöstöravintola Poronsarvi (Osmo Sillman), 197x
Höyläämö
Makkolan sauna- ja pesularakennus (purettu)
Lisäksi yhtiön omistukseen kuuluivat Makkolan, Suvantolan ja Ensilän asuinalueet saunarakennuksineen. Suurin osa asuinalueiden taloista on purettu. Myös Oulujärvellä oleva Ärjänsaari kuului yhtiön omistukseen ja sitä käytettiin yhtiöläisten vapaa-ajanviettopaikkana. Lisäksi yhtiön viereen muodostui Purolan ja Katiskan asuinalueet. Viimeinen Suvantolan 16:sta omakotitalosta poltettiin harjoituksessa 20.1.2009.
Taide

Myös Kajaani Oy on monen suuryrityksen tavoin omistanut taidetta ja esimerkiksi käyttänyt tunnettuja taiteilijoiden töitä palkintoina ja liikelahjoina. Seuraavat taiteilijat ovat tehneet töitä Kajaani Oy:n tilauksesta:
Kalervo Kallio (veistoksia, mitaleita)
Raimo Raimela (grafiikkaa)
Yrjö Rosola (veistoksia)
Yrjö Forsén (maalauksia)
W. A. Itkonen (piirroksia)
L. Tokkola (maalauksia)
Suuri osa Kajaani Oy:lle tehdystä taiteesta on nykyään UPM-Kymmene Oyj:n omistuksessa ja osana taidekokoelmaa.
Yhtiön rautatiekalusto

Kajaanin tehtaiden ja Toppilan sellutehtaan sisäistä liikennettä hoidettiin omilla vetureilla. Toppilassa tehtaan lopettamiseen saakka ja Kajaanissa vuoteen 1992 asti.
Kajaanissa on ollut käytössä seuraavat veturit:
Valmet Move66 16/1975, myyty vuonna 1992 Rautaruukki Oyj:n Raahen terästehtaalle, jossa edelleen käytössä numerolla 11
Valmet Move51m 507/1952 (Vv 14, Tve3) – Valmistusnumero: 507, valmistusvuosi: 1952, Siirretty Toppilan tehtaalle 1970-luvulla ja myyty edelleen Kuluntalahden siirtoradalle vuonna 1981, josta myyty vuonna 1987 Kempeleeseen Sakari Sivulalle.
Jokapaikan tiilitehtaan savenkuljetuksissa (yli 3 km:n pituinen rata tehdasalueelta Ruukinsuolle lähelle Sokajärven rantaa) ja sisäisissä kuljetuksissa on ollut 750 mm kapearaidekalustoa:
Tuntematon veturi, käytössä 1926–1930, myyty Oy Uleå Ab:lle 30.12.1930
Itävaltalaisen Austro-Daimlerin valmistama veturi, käytössä 1926–1931, Oy Uleå Ab:lle 31.7.1931, siirron aikoihin varustettu puukaasuttimella
Lokomo 3/30.4.1934
Lokomo 22/17.5.1939
Katerman voimalaitoksen rakennustöihin hankittiin myös 750 mm raideleveyksiset
Valmet Move1 10/15.8.1945 (puukaasutin)
Hibberd Planet ?/12.7.1946 (3,5 tonnin malli, dieselmoottori)
Hibberd Planet ?/23.7.1946 (3,5 tonnin malli, dieselmoottori)
Kapearaidekaluston käyttö rakennustöissä päättyi 1947.
Yhtiön laivat

Kajaani Oy:llä, Oulujoen Uittoyhdistyksellä ja Uittokalusto Oy:llä oli useita uittokäyttöön tarkoitettuja laivoja, kuten esimerkiksi:
S/S Kajaani I
S/S Kajaani (myös uudempi 1950-luvun moottorivene on ollut nimeltään Kajaani II)
S/S Kajaani III
S/S Kajaani IV
S/S Kajani V
S/S Kajaani VI
M/s Kunto
S/S Kouta
M/S Ämmäkoski
S/S Toukka
S/S Tevä
S/S Ärjä
Vesibussi Ärjä (vanhempi, puinen)
Vesibussi Ärjä (uudempi, lasikuituinen)
M/S Pömppä N:o 12
M/S Kärppä, 252/1961
Hinaaja 240/1960
Räkätti
Jumpo
Ahmas
Leppikoski
Seitenoikea
Kuhmo
M/S Huikka
S/S Uitto III, varppauslaiva
S/S Uitto VI, varppauslaiva
S/S Uitto VII, varppauslaiva
S/S Uitto VIII, varppauslaiva
S/S Uitto IX, varppauslaiva
Kirjallisuutta

Sakari Virtanen, Yhtiöstä yksiköksi : UPM Kajaani 100 vuotta, UPM-Kymmene Oyj Kajaani, 2006, 295 s., kuv. + 1 DVD-levy, ISBN 951-9070-34-6 (sid.)
Sakari Virtanen, Kainuuseen sijoitettu. Kuvaus Kajaani Oy:n vaiheista vuoteen 1945. Kajaani Oy 1907–1982. Ensimmäinen osa. Helsinki 1982. (75-vuotisjuhlajulkaisu)
Sakari Virtanen, Puusta elävä. Kajaani Oy:n vaiheita vuodesta 1946. Kajaani Oy 1907–1982. Toinen osa. Helsinki 1985. (75-vuotisjuhlajulkaisu)
Paavo Tuovinen. Kehityksen kuvat - Kajaani Oy 1907-1982, valokuvat: Kajaani Oy:n arkisto, Kainuun museo, Akke Virtanen. Kajaani. 1982.
Kajaani Oy Toimintakertomus 1978 (1979). Kajaani Oy. Kajaani.
Veikko Huovinen. Kajaani Oy 70 vuotta 1977. Kajaani. Kajaani Oy. 1977.
Otso Kukkonen. Kajaani Oy 1907-1967. Kajaani. Kajaani Oy, 1967
Paavo Susitaival. Kajaani Oy 1907-1957. (50-vuotisjuhlajulkaisu)
Lehtonen, K. F., Kajaanin Puutavara Osakeyhtiö 1907-1932. Kajaani, 1932 (25-vuotisjuhlajulkaisu)
Veikko Keränen. Kajaanin sellutehdas 1909-1982. Veikko Keränen. Kajaani. 1982.
Kauppila, Raili. Yhtiö järjestää. Kainuun museon näyttelyjulkaisu. 1997. Kajaani.
Kauppila Raili, Kainuun Museo. UPM Kajaani 100 vuotta 1907-2007. Hämeen Kirjapaino Oy. 3/2007.
Kajaviesti, Kajaani Oy:n sisäinen tiedotusviesti. Kajaani Oy 1975-1989
Kajaanin kuulumisia : henkilöstölehti. Yhtyneet paperitehtaat Oy 1990-
Kajaani Oy:n kuulumisia. Kajaani. 1942-1989
Keskisarja, Teemu, Afäärifennomaanit, Paloheimo-veljekset suurliikemiehinä ja yhteiskunnallisina vaikuttajina, Porvoo, 2006 (WSOY).
Paavilainen, Marko. Eversti, Upseeri ja teollisuusmies Olli Paloheimo, Porvoo, 2006 (WSOY)
Nykänen, Panu & Paulapuro, Hannu (2005), Telan ympäri - Vuosisata suomalaista paperikone- ja paperinvalmistustekniikkaa. Tekniikan Historian Seura THS ry. Helsinki.
Elokuvia

Unohtumattoman paperitehtaan muisto (DVD-dokumentti). 2008. Kajaani
Paperitehtaan väkeä (DVD-elokuva), UPM-Kajaani. 2007. Kajaani
Kajaani Oy:n toimintaa, lyhytelokuva, n. 30 min. Veikko Aitoaho. 1950-luku. Kajaani. https://www.youtube.com/watch?v=w3g_RzDTo7s
Kajaani Oy, lyhytelokuva. 1989. Kajaani.
Aiheesta muualla

Vesa Määttä: Vuorineuvos Niilo Kanto (1897–1956). Suomen talouselämän vaikuttajat -verkkojulkaisu (maksullinen). 5.9.2008. Suomalaisen Kirjallisuuden Seura.
Oulun teollisuuden kehitys (Arkistoitu – Internet Archive)
Kuluntalahden tukkien siirtorata (Arkistoitu – Internet Archive)
Renforsin ranta (Tihisenniemi - Peurapäänlahti - Peuraniemi)
Jokapaikan tiilitehtaan radan linjaus (Peruskartta 1:20.000 Kajaani 1952, Timo Meriluodon karttasivut)
Yalen yliopisto

| Yalen yliopisto> Yale University |
| --- | --- |
  

Motto:  Lux et veritas (Valo ja totuus)
Perustettu:  1701
Tyyppi:  Yksityinen
Säätiön varat:  41,38 miljardia dollaria (2022)
Rehtori:  Peter Salovey
Henkilökunta:  2 300
Opiskelijoita:  11 390
Sijainti:  New Haven, Connecticut  Yhdysvallat
Maskotti:  Handsome Dan
Yhteistyö:  Ivy League
Sivusto:  www.Yale.edu
Yalen yliopisto (engl. Yale University) on yksityinen yhdysvaltalainen yliopisto New Havenissa Connecticutissa. Se perustettiin vuonna 1701 nimellä Collegiate School, ja se on kolmanneksi vanhin korkeakoulu Yhdysvalloissa ja kuuluu eliittiyliopistojen ryhmään Ivy Leagueen. Yale on hyvin arvostettu yliopisto, ja se on usein kärkisijoilla vertailtaessa maailman yliopistoja.
Yalessa työskentelee noin 3 200 opetushenkilökuntaan kuuluvaa, jotka opettavat 5 200 undergraduate-opiskelijaa ja 6 000 graduate-opiskelijaa.
Opiskelu

Yaleen kuuluu perinteisten tiedekuntien, kuten lääketieteellisen, teologisen, oikeustieteellisen, terveystieteiden ja teknillisen tiedekuntien, lisäksi muun muassa maatalous-metsätieteellinen, taiteiden ja musiikin tiedekunta.
Yalen oikeustieteellinen tiedekunta on tunnettu ja arvostettu, ja sieltä on valmistunut useita Yhdysvaltojen presidenttejä ja monia ulkomaisia valtionpäämiehiä. Myös Yalen teatterikoulu on arvostettu, ja sieltä on valmistunut useita Broadway- ja Hollywood-näyttelijöitä.
Yalen 70 undergraduate-pääainetta ovat pääasiassa keskittyneet sisältöön liberal curriculum, ja jotkut undergraduate-laitokset ovat luonteeltaan ammattiin valmistavia (jopa insinöörilaitokset kannustavat ja vaativat opiskelijoita tutkimaan akateemista maailmaa tekniikan ulkopuolella). Noin 20 prosenttia Yalen perusopiskelijoista opiskelee pääaineena luonnontieteitä, 35 prosenttia yhteiskuntatieteitä ja 45 prosenttia taideaineita ja humanistisia tieteitä.
Vuonna 2013 Yaleen pääsi 6,7 prosenttia noin 29 000 hakijasta. Se oli Yalen historian alhaisin sisäänpääsyprosentti. Noin 71 prosenttia paikan saaneista ottaa opiskelupaikan Yalesta vastaan. Puolet Yalen opiskelijoista on naisia, noin 30 prosenttia edustaa vähemmistöjä ja noin 10 prosenttia on ulkomaalaisia opiskelijoita. Opiskelijoista 55 prosenttia oli tullut Yaleen julkisista kouluista ja 45 prosenttia itsenäisistä, ulkomaalaisista tai uskonnollisista kouluista.
Yale poikkeaa monista muista Yhdysvaltojen suurista yliopistoista siinä, että sillä on opiskelijoilleen asuntoloita, residential colleges.
Opiskelijajärjestöjä

Yalessa toimii Yhdysvaltojen vanhin opiskelijajärjestö, The Yale Political Union, joka on perustettu vuonna 1934. Muun muassa John Kerry on osallistunut opiskelijajärjestön toimintaan. Yalessa ilmestyy myös Yhdysvaltojen vanhin, päivittäinen opiskelijalehti Yale Daily News, jonka ensimmäinen numero ilmestyi 1878.
Opiskelijajärjestöjä > Salaseurat

Yalessa toimii useita suljettuja yhdistyksiä, kuten Skull and Bones, Scroll and Key, Wolf's Head ja Book and Snake. Niiden jäsenyys on elinikäinen.
Skull and Bones -järjestön perustivat vuonna 1832 William Huntington Russelli ja Alphonso Taft. Vuoteen 1992 saakka Skull and Bones -järjestö hyväksyi jäseniksi ainoastaan miehiä. Skull and Bones -järjestöön kuuluvat muun muassa George H. W. Bush, George W. Bush, William Howard Taft ja John Kerry.
Scroll and Key on Yalen toiseksi vanhin salaseura, ja se on perustettu 1842. Yhdistyksen perusti John Addison Porter. Vuosittain salaseuraan valitaan 15 uutta jäsentä, ja valitsijoina ovat vanhat jäsenet. Seura valitsi ensimmäiset naisjäsenet 1989. Järjestö on huomattavasti varakkaampi kuin muut Yalen salaseurat. Järjestö on vuosittain tehnyt huomattavia lahjoituksia yliopistolle. Kuuluisia jäseniä mm. Cyrus Vance, Henry deForest ja Robert Sargent Shriver III (Bobby Shriver).
Wolf's Head on Yalen neljänneksi vanhin salaseura, joka on perustettu vuonna 1883. Järjestö perustettiin auttamaan uudistamaan sosiaalista systeemiä ja yliopistojen hallintoa.
Book and Snake on Yalen yksi vanhimmista salaseuroista, joka perustettiin vuonna 1863, ja siitä tuli vuonna 1933 Yalen senioreiden järjestö. Järjestö oli ensimmäinen, joka hyväksyi jäsenikseen naiset ja vähemmistöt. Vuosittain järjestöön valitaan 16 uutta jäsentä, jotka usein ovat esimerkiksi urheilujoukkueiden johtajia. Porter Goss kuuluu kyseiseen järjestöön.
Talous

Vuonna 2022 yliopiston omaisuuden arvo on hieman reilu 41,38 miljardia dollaria.
Yalella on useita lahjoittajia, joista ensimmäinen oli Elihu Yale, jonka mukaan yliopisto on nimetty. Vuonna 1954 Yalesta valmistuneet lahjoittivat yhdessä 70 miljoonaa yliopistolle tapaamisessaan vuonna 2000. Vuonna 2012 yliopisto sai lahjoituksina 544 miljoonaa dollaria. Vuonna 2013 yliopisto sai kaikkien aikojen suurimman yksittäisen lahjoituksen, kun vuonna 1954 valmistunut Charles B. Johnson antoi sille 250 miljoonaa.
Kirjasto

Yliopiston kirjasto toimii 15 rakennuksessa, joissa on yhteensä 15 miljoonaa teosta. Yalen kirjasto on yksi Yhdysvaltojen suurimmista ja maailman toiseksi suurin opiskelijakirjasto.
Tunnukset

Yalen maskotti on koira nimeltä Handsome Dan, joka on bulldoggi. Yale otti koiran maskotiksi vuonna 1889, ja maskotin virka siirtyy koiralta seuraavalle edellisen kuollessa tai jäädessä eläkkeelle. Handsome Dania pidetään ensimmäisenä elävä maskottina yhdysvaltalaisessa yliopistossa. Nykyinen maskotti Handsome Dan XIX aloitti toimessa maaliskuussa 2021.
Sijoitus yliopistovertailuissa

Lukuvuonna 2013–2014 Yale oli Times Higher Education -luokittelussa sijalla 11. QS World University Rankings 2013 sijoitti sen sijalle 8. Myös Academic Ranking of World Universities (ARWU) eli Shanghai Ranking laittoi Yalen 11. sijalle, jolla se on ollut vuodesta 2004.
Merkittäviä henkilöitä

Kymmenen tutkijaa on saanut fysiikan, kemian, lääketieteen tai taloustieteen Nobel-palkinnon ollessaan Yalen tai sen Medical Schoolin henkilökuntaa: Lars Onsager 1968, Sidney Altman 1989, Thomas A. Steitz 2009, James Rothman 2013, Tjalling Koopmans 1975, James Tobin 1981, Robert Shiller 2013, George E. Palade 1974. Yliopistoon kytkeytyy tavalla tai toisella kymmeniä Nobel-palkittuja.
Merkittäviä henkilöitä > Tunnettuja alumneja

Yalesta ovat valmistuneet monet Yhdysvaltain presidentit, kuten George H. W. Bush, Bill Clinton (joka opiskeli oikeustiedettä kuten myös hänen puolisonsa Hillary Clinton), ja George W. Bush. Monet vuoden 2004 presidenttiehdokkaista olivat Yalesta: Bush, varapresidentti Dick Cheney, John Kerry, Howard Dean ja Joe Lieberman. Useat Yhdysvaltojen korkeimman oikeuden jäsenet ovat valmistuneet Yalesta.
Suomalais-amerikkalainen arkkitehti Eero Saarinen on Yalesta.
Aiheesta muualla

Wikimedia Commonsissa on kuvia tai muita tiedostoja aiheesta .
Yliopiston kotisivut (englanniksi)
| n k Ivy League |
| --- | --- |
Yliopistot:  Brownin yliopisto  Columbian yliopisto  Cornellin yliopisto  Dartmouth College  Harvardin yliopisto  Pennsylvanian yliopisto  Princetonin yliopisto  Yalen yliopisto 
Joukkueet:  Brown Bears  Columbia Lions  Cornell Big Red  Dartmouth Big Green  Harvard Crimson  Penn Quakers  Princeton Tigers  Yale Bulldogs
Kalkkikiertosammal

| Kalkkikiertosammal |
| --- | --- |

Uhanalaisuusluokitus
 Elinvoimainen 
Suomessa::  Elinvoimainen 
   
Tieteellinen luokittelu
Kunta::  Kasvit Plantae
Ryhmä::  Sammalet Bryobionta
Kaari::  Lehtisammalet Bryophyta
Luokka::  Aitosammalet Bryopsida
Lahko::  Toukosammalten lahko Pottiales
Heimo::  Toukosammalten heimo Pottiaceae
Suku::  Kiertosammalet Tortella
Laji::  tortuosa
Kaksiosainen nimi
 Tortella tortuosa  (Hedw.) Limpr. 
Katso myös
   Kalkkikiertosammal Wikispeciesissä   Kalkkikiertosammal Commonsissa 
Infobox OKNimi-testi OK: 
Kalkkikiertosammal (Tortella tortuosa) on lehtisammallaji toukosammalten heimossa (Pottiaceae). Sen levinneisyysaluetta on Maan pohjoispuolisko lauhkealta vyöhykkeeltä tundralle. Laji on Suomessa yleinen, elinvoimainen (LC) ja esiintyy koko maan alueella kalkkiseuduilla.
Kalkkikiertosammal kasvaa kalkkikallioiden seinämillä, kalkkipitoisella maalla ja lohkareilla, ravinteisilla liuskekallioilla.